Kaunti ya Kisii yaanza kujiandaa kwa sherehe za Madaraka Dei

KISII 
Kaunti ya Kisii yaanza kujiandaa kwa sherehe za Madaraka Dei 
UKARABATI umeanza katika uga wa michezo wa Gusii huku Kaunti ya Kisii ikijiandaa kuwa mwenyeji wa sherehe za Madaraka zitakazoandaliwa uwanjani humo, Juni 1, 2020. 
Barabara zinazoelekea uwanjani humo zimeanza kukarabatiwa huku taa zikiwekwa maeneo mbalimbali mjini Kisii, miradi ambayo inatarajiwa kukamilika mnamo Mei. Gavana wa Kisii James Ongwae tayari amebuni kamati ya kuhakikisha ukarabati huo unakamilika, Kaunti ya Kisii ikijiandaa kwa sherehe hizo zitakazoongozwa na Rais Uhuru Kenyatta na kuhudhuriwa na viongozi mbalimbali. 
Mnamo Jumanne na Jumatano, Bw Ongwae aliwaongoza maafisa wa kaunti, wanakandarasi na wakuu wa idara mbalimbali kukagua miradi ambayo ukarabati wake unatekelezwa kwa ajili ya sherehe hiyo. 
Hata hivyo, haijabainika kiasi cha fedha kilichotengewa ukarabati huo kutoka kwa serikali ya kitaifa na ile ya kaunti, japo inaaminika ni mamilioni ya pesa. Bw Ongwae aliwaagiza wanakandarasi hao wahakikishe wamemaliza kazi hiyo kufikia Mei lakini akawaonya dhidi ya kufanya kazi mbovu.